Bible Thianghlim - NEHEMIAH\nBibleThianghlim – NEHEMIAH\nA siartu: Sál suah hnuih Israel-mipawl\nA huap sung cān: B.C. 445-430\nNgan kum: B.C. 430 hrawng\nNehemiah ih ngankhum mi ṭansanin Hebru Bible ah Ezra cabu le Nehemiah cabu hi bu khat vekin a lang ih, Ezra ih ngan mi siih zum a si. B.C. 445 kum ah Persia siangpahrang Artazerzes I in Nehemiah cu Judah ram uktu ah a ruat ih, Jerusalem khawpi, a kulh le a kăwtkapawl saksal dingin thuneihnak thawn Nehemiah cu a thlah (Dan 9:25). Nehemiah cu puithiam a si lo ih, profet khal a si lo, Pathian kilvennak hnuaiih a hmun le a cān zulhih milai remruat mi a si sawn.\nEzra cabu ih rak thăwk mi tundinsalnak le saksalnak thuanthu cu Nehemiah cabu in a sunzawm. Pathian temple saksalnak (Ezr 1-6) le Pathian minungpawl tundinsalnak (Ezr 7-10) thu cu Ezra in cipciar zetin a rel. Pathian khawpi rĕmsalnak (Neh 1-7) le Pathian minungpawl nunrĕmsalnak (Neh 8:13) thu cu Nehemiah in cipciar zetin a rel. Nehemiah bung 3 in khawvel hna hman a thianghlim ih Pathian in a hminsin ti a langter. Pathian-ih minungpawl ih an tawn mi dokalhnak cu Nehemiah in a hminsin. An ralpawl in an zăwkzet (2:19), an hmuhsuam (4:1-3), an phiarthup (4:7-23; 6:1-4), an hro (6:5-9), thlingthlatupawl an thlah (6:10-14), asinan cupawl hmuahhmuah cu zianghmanlo an si (6:15-16). Ralpawl in Pathian minungpawl an tibuai thotho (Neh 6:17-19). Pathian minungpawl in Pathian ralpawl an va hawipinak cun thil ṭihnungza a thlĕn, cumi cu Nehemiah in a net tiangin a do (Neh 13).\nNehemiah-ih thubuaipawl le Malaki ih buaipi mi hi an bangaw zet. Anmah hi san khat mi an si. Malaki cu Thukham Hlun simsungnak netnak a si ih, Nehemiah cu Thukham Hlun thuanthu netnak a si.\nHi cabu pahnih hi beidawnumza ih khar veve an si. Thukham Hlun Pathian-ih minungpawlih thuanthu cu a thăwknak vek cekci in a net: runsuah le duhsak mi milaipawl in a thăwk ah dān thukham thlun dingin thu an tiam ih, nasazetih an tluk leuhleuh bangin Thukham Hlun cemnak khalah nasazetin an tlu leuhleuh. Dān cu ziang tlukin ṭha in mawi khal sehla, dān thlunih nun tum cu beidăwnnak le vansanglamnak a si. Misualpawl in dān ṭhabikpawl thlun an tumnak cu an hlawhtling dah lo, ziangahtile dān cu ṭha khal sehla, a thluntupawl cu misual an si. Dān cu thil ṭha tuah dingin sung lamah thiltitheinak mi pe riai si loin, leng lam ihsi thil ṭha tuah dingih mi phûttu a si. Milaipawlih an ṭul mi cu Jeremiah 31:31-34 ih a sim mi thukham thar hi a si. Ziangahtile hlawhsăm tinteih thiamlo mi cohtu dān thlunnak ih Pathian lunghmuiter tumnak cu thuthangṭha a si lo.\nI. Jerusalem kulh rĕmsal dingin Nehemiah in Jew-pawl a hruai hai (bung 1-7)\nII. Ezra le Nehemiah in thlarau nun lam remṭhasal dingin Jew-pawl an khihhmuh (bung 8-13)\nA Mipawl hrangah Nehemiah Thla a Cam\n1 Hakaliah fapa Nehemiah-ih ṭawngkampawl cu.\nHitin a si, kum 20-nak, Kislev thla ah, Shushan ih kulhhnget sungih ka um laiah, 2 ka unaupawl lakih pakhat Hanani le mi hrekkhat Judah ram ihsin an ra, cule anmah cu ralkaihnak ihsin luat ih nungdam mi Jew-pawl thuhla le Jerusalem thuhla ka rak sut hai. 3 Cule annih in ka hnenah, «Ramṭhen sungih ralkaihnak ihsi nungdamih a tangsŭnpawl cu cu tawkah nasazetih vansang le nautat tuarin an um. Jerusalem kulh khal a cim ih, a kăwtkapawl khal meisa in a kāng,» tiah an ti.\n4 Cule hitin a si, cuih ṭawngkampawl ka theih tikah, ka to ih ka ṭap, cule ni tampi ninghangin ka um, van Pathian hmaiah rawlulin thla ka cam.\n5 Cule kei in, «Maw Jehovah van Pathian, Pathian ropi le maksak, nangmah a lo duhdawtu le na thupekpawl a thluntu parih thukham le rinumnak kaihngettu, 6 atu ih na hmaiih ka thlacam mi na siahhlawhih thlacamnak thei dingin na hna tŭn awla na mit meng aw. Na siahhlawh Israel tefapawl thuhla ah a sun a zanin thla ka cam ih, na parih Israel tefapawlih an tuah mi sualpawl hrangah sualphuannak ka nei. Kei le ka paih sungza khal in thilsual kan tuah zo. 7 Na parah bawrhhlawh zetin thil kan rak tuah ih, na siahhlawh Mosi hnenih thu na pek mi na thupekpawl siseh, na sakhaw dānpawl siseh, na cīn le dānpawl siseh kan rak thlun lo. 8 Na siahhlawh Mosi thu na pek mi na ṭawngkam, ‹Nan rinum lo asile, miphunpawl lakah ka lo ṭhekdarh ding, 9 asinan ka hnen nan ra kir ih, ka thupekpawl thlunin nan tuahsuak asile, mi hrekkhat cu van dĕng tiang rak dawisuah zo si hman uhla, cutawk ihsin ka lo khawm hai thotho ding ih, ka hmin cēnnak dingih ka hril mi hmun ah ka lo hruai thleng hai ding,› tiih na ti mi cîng hram aw. 10 Anmah cu na siahhlawhpawl, a nasa mi na huham le na kut cak ih na tlen mi an si. 11 Maw Bawipa, zangfahten na siahhlawh ih thlacam le na hmin ṭihzah nuam titu na siahhlawhpawlih thlacam cu na hna tŭn hram aw, cule tuihsun ah na siahlawh hi hmuingil sehla, zangfahten amah cu hi paih mithmuhah zahngainak pe hram aw,» tiah ka ti.\nZiangahtile keimah cu siangpahrang sabitzu suahtu ka si.\nNehemiah a Mithmai a Sia\n1 Cule hitin a si, Siangpahrang Artazerzis a lal a kum 20-nak, Nisan thla ah, a hmaiih sabitzu hŭnsak a si tikah, cuih sabitzu cu ka lâk ih siangpahrang ka pe. Tuih hlanah a hmaiah ka riah a se dah lo. 2 Curuangah siangpahrang in ka hnenah, «Ziangruangah na mithmai a sia? Na dam lo le a si fawn lo. Himi cu ziang dang si loin na thin a har ruangah a si ko,» tiah i ti.\nCule ka ṭih tuk lawmmam ih, 3 siangpahrang hnenah, «Siangpahrang cu kumkhua nung hram seh! Ziangtin ka pupápawlih thlānpawl umnak khawpi răm riapriin le a kăwtkapawl tla meisa in a kăng laiah, ka mithmai sia lo ih a um ding?» tiah ka ti.\n4 Cun siangpahrang in ka hnenah, «Ziang simaw i dil duh?» tiah i ti.\nCule van Pathian hnenah thla ka cam.\n5 Cule siangpahrang hnenah, «Siangpahrang lung tăwng ih na siahhlawh in na mithmuhih duhsaknak a co asile, Judah ram ah ka pupápawlih thlānpawl umnak khawpi ah i thlah awla, khawpi cu ka va dĭnsal ding,» tiah ka ti.\n6 Cun a kiangah siangpahrang bawinu khal a to ih, siangpahrang cun ka hnenah, «Na khualtlawn ziangtluk a rei pei? Cule ziang tikah na ra kirsal ding?» tiah i ti. Cutin keimah thlah ding cu siangpahrang lunghmui zawng a si, cule kei in amah cu ka kir ding tikcucān ka sim.\n7 Cuihtlunah siangpahrang hnenah, «Siangpahrang lunghmui zawng asile, Tiva ral ram ih uktupawl hmuh dingah, Judah ram tiangih ka fehtlăng vivo in sian theinak dingah ca i kĕn aw, 8 cule siangpahrang-ih tupi kiltu Asaf hmuh dingah, temple kiangih kulhhnget kăwtkapawl hrang, khawpikulh hrang le ka luah ding inn hrangih tlângpawl tuahnak dingah thing i pe dingin ca i ken aw,» tiah ka ti. Cule ka parih ka Pathian kut ṭha a um bangtukin siangpahrang cun cupawl cu i pe.\n9 Siangpahrang in ralbawipawl le rángtothiampawl tla ka zawngah a kuat. Cun Tiva ralkhat ram uktupawl hnenah ka feh ih, siangpahrangih ca cu ka pe hai.\nNehemiah in Jerusalem Kulh a Thlingthla\n10 Horon-mi Sanballat le Ammon-mi siahhlawh Tobiah in cuih thu an theih tikah, Israel tefapawlih hamṭhatnak ding hawlin mi pakhat a ra tiin an thin a heng zet.\n11 Cule Jerusalem ka thleng ih cu tawkah ni thum ka um. 12 Cuihhnu ah keimah le ka hnenih um mipa málte thawn zan ah ka tho ih, Jerusalem hrangih ka ti ding ka Pathian in ka thinlung ih a ret mi cu zohman ka sim lo. Ka to mi siarlo ṭilva dang zianghman ka hnenah an um lo. 13 Cule zan ah Kuam Kăwtka zawhin Rulhreng Tihna le Ran Êk Kăwtka ah ka feh ih, a cim zo mi Jerusalem kulh le meisa kāng mi kăwtkapawl cu ka zoh vivo. 14 Cun Tihna Kăwtka le Siangpahrang Tili ah ka feh vivo, asinan ka to mi ṭilva fehnak ding hmun a um lo. 15 Cutin phaikuam hrawhin zan ah ka so vivo ih, kulh ka zoh thluh. Cun dung lamah ka kirsal ih, Kuam Kăwtka ihsin ka lut, cule ka tlungsal. 16 Cule bawipawl in khuiah ka feh ih, ziang ka tuah ti an thei lo. Jew-mipawl siseh, puithiampawl siseh, mizahumpawl siseh, bawipawl siseh, a dang hnaṭuantupawl khal siseh ka sim hrih lo.\n17 Cun kei in an hnenah, «Kan van a san zia, Jerusalem a rămzia le a kăwtkapawl meisa ih a kăngzia tla nan hmu. Relsiat kan si nawn lonak dingah, ra uhla Jerusalem kulh hi dĭn uhsi,» tiah ka ti. 18 Cule ka parih ka Pathian kut a ṭhatzia le ka hnenih siangpahrang ih sim mi ṭawngkampawl khal anmah ka sim.\nCule annih in, «Tho uh sila, dĭn uhsi!» tiah an ti. Cun himi hnaṭuan ṭha ṭuan dingin an tiar.\n19 Asinan Horon-mi Sanballat, Ammon-mi siahhlawh Tobiah le Arabia mi Geshem in cuih thu an theih tikah in hnihsan ih in hmuhsuam, cule, «Nan tuah mi thil hi ziang a si? Siangpahrang dokalhin nan hél ding maw?» tiah an ti.\n20 Cun kei in anmah cu ka sâng hai ih, an hnenah, «Vancung Pathian in in hmuingilter ding, curuangah kannih a siahhlawhpawl hi kan tho ding ih kan dĭn ding, asinan Jerusalem ah nannih cun ro siseh, thuneihnak siseh, ahngilhlonak ding nan nei ve lo,» tiah ka ti.\n2:20a hngilhlonak ding: Hi minungpawl in Judah biaknaksakhua ah covo an nei ve lo. Pathian in a cîng ringring hai lo. Suah 30:16 simfiangnak zoh aw.\n1 Cun puithiam lubik Eliashib cu a unau puithiampawl thawn a tho ih Tuu Kăwtka an dâwl, cuih kăwtka cu an serhhran ih, a sângkapawl an bun. Zakhat Dawlsâng tiang an hei dâwl vivo ih, cucu an serhhran, cun Hananel Dawlsâng tiang an dâwl. 2 Eliaship sangtu ah Jeriko mipapawl in an dâwl. Cule cupawl sangtu ah Imri fapa Zakur in a dâwl.\n3 Hassenaah fapapawl khal in Nga Kăwtka an dâwl, a tlângpawl an bun, cule a sângkapawl cu a hrennakpawl le a bānnakpawl ah an bun. 4 Cule anmah sangtu ah Hakkoz fapa, Urijah-ih fapa Meremoth in a rĕm. Anmah sangtu ah Meshezabel fapa, Berekiah fapa Meshullam in a rĕm. Anmah sangtu ah Baana fapa Zadok in a rĕm. 5 Anmah sangtu ah Tekoa-mipawl in an rĕm, asinan an mizahumpawl cu an aBawipaih hnaṭuan an bawm ve lo.\n3:5a Bawipaih hnaṭuan an bawm ve lo: A ṭawng hrampi Hebru ah cun «Bawipaih hna ah an ring an hrawlh ve lo» ti a si.\n6 Cule Paseah fapa Jehoiada le Besodeiah fapa Meshullam in Yeshana Kăwtka an rĕm, a sângkapawl cu a hrennakpawl le a bānnakpawl ah an bun. 7 Cule anmah sangtu ah Mizpah le Gibeon mipapawl Gibeon-mi Melatiah, Meronoth-mi Jadon in Tiva ralkhat rampawl uktu umnak kiang an rĕm. 8 Amah sangtu ah suierthiampawl lakih pakhat, Harhaiah fapa Uzziel in a rĕm. Cule amah sangtu ah zihmui tuahthiampawl lakih pakhat Hananiah in a rĕm, cule Jerusalem cu Kulh Kau tiangin an rĕm. 9 Cule anmah sangtu cu Jerusalem pengpi hrek uktu Refaiah, Hur fapa in a rĕm. 10 Anmah sangtu ah Harumaf fapa Jedaiah in a inn hmai zawn a rĕm. Amah sangtu ah Hashabniah fapa Hattush in a rĕm.\n11 Harim fapa Malkijah le Pahath-Moab fapa Hashub in hmun dang le Thŭkpawl Dawlsâng an rĕm. 12 Anmah sangtu ah Jerusalem pengpi hrek uktu Shallum, Hallohesh fapa le a fanupawl in an rĕm.\n13 Zanoah luahtupawl le Hanun in Kuam Kăwtka an rĕm. Kuam Kăwtka an tuah, a sângkapawl cu a hrennakpawl le a bānnakpawl thawn an bŭn ih, kulh dawng 1000 sau Êk Kăwtka lam tiang an rĕm.\n14 Beth Hakkerem peng hruaitu Malkijah, Rekab fapa in Êk Kăwtka a rĕm. Anih in Êk Kăwtka a tuah ih, a sângkapawl cu a hrennakpawl le a bānnakpawl thawn a bun.\n15 Mizpah peng hruaitu Shallun, Kol-Hozeh fapa in Tihna Kăwtka a rĕm. Anih in Tihna Kăwtka a tuah ih a khuh, a sângkapawl cu a hrennakpawl le a bānnakpawl thawn a bun, cule Siangpahrang Hmuan kiang Shelah Tili kulh cu David Khawpi ihsi kailawn suk tiangin a rĕm.\n16 Amah sangtu ah Beth Zur peng hrek hruaitu Nehemiah, Azbuk fapa in David thlānmual hmai zawn le milai tuahcawp tili ihsin Micakpawl Inn tiang a rĕm.\n17 Amah sangtu ah Bani fapa Rehum in Levi-mipawl thawn a rĕm. Amah sangtu ah Keilah peng hrek hruaitu Hashabiah in a peng aiawhin a rĕm. 18 Amah sangtu ah an unau, Keilah peng hrek hruaitu Bavai, Henadad fapa in a rĕm. 19 Cule amah sangtu ah Mizpah hruaitu Ezer, Jeshua fapa in hmun dang, kulh ṭhuampi ih ralthuam retnak lam sohnak hmai zawn a rĕm. 20 Amah sangtu ah Zabbai fapa Baruk in ṭhahnemngai zetin hmun dang, kulh ṭhuampi ihsin puithiam lubik Eliashib inn sângka tiang a rĕm. 21 Amah sangtu ah Hakkoz fapa, Urijah fapa Meremoth in hmun dang, Eliashib inn sângka ihsin Eliashib inn cem tiang a rĕm.\n22 Cule amah sangtu ah cuih hmun kiangkapih minung, puithiampawl in an rĕm. 23 Anmah sangtu ah Benjamin le Hasshub in an inn hmai zawn an rĕm. Anmah sangtu ah Ananiah fapa Maaseiah fapa Azariah in a inn kiang a rĕm. 24 Amah sangtu ah Henadad fapa Binnui in hmun dang, Azariah inn ihsin kulh ṭhuampi tiang, a kil tiangin a rĕm. 25 Uzai fapa Palal in kulh ṭhuampi hmai zawn le ralvenbûk tualrawn kiang, siangpahrang inn tlunta ihsi lăwrsuak dawlsâng a rĕm. Amah sangtu ah Parosh fapa Pedaiah in a rĕm.\n26 Cuihtlunah Ofel ih cêng Nethin-mipawl in Tidai Kăwtka hmai nisuahnak lam le a lăwrsuak mi dawlsâng tiang an rĕm. 27 Anmah sangtu ah Teko-mipawl in hmun dang, a lăwrsuak mi dawlsâng tumpi hmai zawn le Ofel kulh zawn tiang an rĕm.\n28 Ráng Kăwtka tlun zawn ihsin puithiampawl in maih inn hmai ciar an rĕm. 29 Anmah sangtu ah Immer fapa Zadok in a inn hmai a rĕm. Amah sangtu ah Nisuahnak Kăwtkakiltu Shemaiah, Shekaniah fapa in a rĕm. 30 Amah sangtu ah Shelemiah fapa Hananiah le Zalaf-ih fapa paruknak Hanun in hmun dang an rĕm. Anmah sangtu ah Berekiah fapa Meshullam in a cēnnak hmai a rĕm. 31 Amah sangtu ah suierthiampawl lakih pakhat Malkijah in Zohhliahnak Kăwtka hmai Nethin-mipawlih inn le sumtuahpawlih inn tiang le a kilih inn tlunta pindan tiang a rĕm. 32 Cule a kilih inn tlunta pindan le Tuu Kăwtka karlak cu suierthiampawl le sumtuahpawl in an rĕm.\nKulh Thuhla ih Buainak\n1 Asinan hitin a si, Sanballat in kulh kan dâwl rero ti a theih tikah, thinso le thinaithawkin a um ih, Jew-mipawl a zawmtai. 2 Cule anih in a unaupawl le Samaria ralkappawl hmaiah a sim ih, «Hi miṭawnṭai Jew-pawl teh ziangso an tuah rero? Anmah le anmah an kulhaw ding maw si? Raithawinakpawl teh an hlan pei maw? Ni khat ah an ṭheh pei maw? Hnawmpen sungih a kāng mi lungtopawl an tuahṭhasal pei maw?» tiah a ti.\n3 Cu pa kiangah Ammon-mi Tobiah a um ih, anih in, «An sak mi parah sihál hman kaiso sehla, an lungto kulh cu a cimter ding,» tiah a ti.\n4 Maw kan Pathian, in ngai aw, ziangahtile kannih hi hmuhsuam kan si! An mi hmuhsuamnak cu anmai lu tlunah kir sehla, sáltannak ram ah anmah cu rallâksum ah pe hai aw! 5 An mawhsualnak khuh hlah awla, na hmai ihsin an sual thaihloh si hlah seh, ziangahtile kulh dâwltupawl an hmuhsuam.\n6 Cule kulh cu kan dâwl ih, a san lam a hrek tiang kulh hmuahhmuah cu an pehaw zo, ziangahtile mipi in hnaṭuan duhnak lungthin an nei.\n7 Cule hitin a si, Sanballat, Tobiah, Arab-mipawl, Ammon-mipawl le Ashdod-mipawl in Jerusalem kulh rĕmṭhat rero a si ih, a siatnak hmunpawl rĕmṭhat kan thăwk ti an theih tikah, an thin a heng ngaingai. 8 Cule Jerusalem do ding le buainak tuah dingih ra thăwk dingin an zaten an rawnawkhawm. 9 Sikhalsehla kan Pathian hnenah thla kan cām ih, sun le zan anmah ralvengtu kan ret.\n10 Cun Judah mipawl in, «Thilphurtupawlih tha a cem zik, cule hnawm le a tam si ih, kulh cu kan dâwl thei lo ding a si hi!» tiah a ti.\n11 Cule kan doralpawl in, «An lakah kan feh ih, anmah kan thah hlanlo zianghman an thei lo ding ih, an hmu fawn lo ding, cun kulh dawl hna kan cawlter ding,» tiah an ti.\n12 Cule hitin a si, kan ralpawl kiangkapih um Jew-pawl cu kil kip in an ra ih, «Kan hnenah ra kir uh,» tiah vei hra lai in ti.\n13 Curuangah kulh dung lam a niamnak hmun, hmuh theinak ah mipapawl ka ret, cule mipi anmai hrin vek cio in, an ralnâmpawl, an feipipawl le an thálpawl thawn ka ret vivo hai. 14 Cule ka zoh, ka ding ih, mizahumpawl hnen, hruaitupawl hnen le mipi dangpawl hnenah, «Anmahpawl hi ṭih hlah uh, a ropi le maksak Bawipa hi cîng ringring uhla, nan unaupawl, nan fapapawl, nan fanupawl, nan nupipawl le nan innpawl hrangah do uh,» tiah ka ti.\n15 Cule hitin a si, cumi cu theihter kan si ti le Pathian in an khawkhannak cu zianghmanlo ah a canter ti kan ralpawl in hna in an theih tikah, kan zaten kulh lamah maih hna cio ah kan kir. 16 Cun hitin a si, cuih ni ihsi thăwkin ka siahhlawhpawl lakih a hrek cun hna an ṭuan ih, a dang a hrek pawl cun fei, ralphaw, thál an keng ih ralthuam an hruk, cule hruaitupawl cu Judah sungza hmuahhmuah dungah an um. 17 Kulh dâwl rero tupawl le phur a phurtupawl cun phur phahin kut khat lamin kulh dawl hna an ṭuan ih, khat lam kut in hriamhrei an keng. 18 Kulh dâwltu kip in an ṭuan laiah an khêl ah an ralnâm an thlaih. Cule tuupa ki phawtu cu ka kiangah a um.\n19 Cun mizahumpawl, uktupawl le mipi dangpawl hnenah, «Hna hi a ropi ih a kau tuk, cule kulh ah hin pakhat le pakhat kângaw zetzetin kan um. 20 Tuupa ki phawt awn nan theihnak pauhpauh ah, cu tawkah in ra pankhawm uh. Kan Pathian in in dosak ding,» tiah ka ti.\n21 Cutin hna cu kan ṭuan ih, mipa a hrek in zing khawvâng ihsin zan lam arsi lăng tiang feipi an hûm ringring. 22 Cuih cān thotho ah kei khal in mipi hnenah, «Zan ah in kiltu siin, sun ah hnaṭuantu an si theinak dingah, mipa kip cu a siahhlawh thawn zan ah Jerusalem ah riak hai seh,» tiah ka ti. 23 Cutin kei siseh, ka unaupawl siseh, ka siahhlawhpawl siseh, i thluntu kiltu pacangpawl siseh, zohman hnipuan kan phawih lo, mi kip tidai umnak ah an hriamhrei an keng cio.\nNehemiah in Mifarahpawl a Bawm\n1 Cule mipipawl le an nupipawl cu an unau Jew-mipawl dokalhin nasazetin an au. 2 Ziangahtile, «Kanmah, kan fapapawl le kan fanupawl cu kan tam zet, curuangah kan ei ih kan nun theinak dingah thlairawl la uhsi,» tiih titupawl an um.\n3 Cun, «Mangṭam ruangih thlairawl kan leinak dingah kan lópawl le sabit hmuanpawl le innpawl kan rak thāp zo,» tiih titu a dang mi hrekkhat khal an um.\n4 Cun, «Kan lópawl le sabit hmuanpawl parih siangpahrang siah hrangah paisa kan rak cawi zo. 5 Atu ah kan titsa cu kan unaupawl titsa vek thotho a si, kan fātepawl khal an fātepawl vek an si, asinan ngai hnik, kan fapapawl le kan fanupawl sál si dingah hranhramin kan fial ih kan fanu hrekkhat cu sál ih hruai an rak si zo. Mi dangpawl in kan lópawl le sabit hmuanpawl an neih ruangah cawlhter theinak cahnak kan nei lo,» tiih titu mi hrekkhat khal an um.\n6 Cule an aunak le cuih ṭawngkampawl ka theih tikah ka thin a heng zet. 7 Nasa zetih ka ruah ciamciam hnuah, mizahumpawl le uktupawl cu ka kawk hai ih, an hnenah, «Mi kip in nan unau a ṭhangin sum nan cawih,» tiah ka ti hai. Cun anmah dokalhin tawnkhawmawknak pipa ka ko. 8 Cule an hnenah, «Miphunpawl hnenih zuar mi kan unau Jew-pawl cu kan ti theinak zulhin kan tlen hai zo. Atu ah nannih in nan unaupawl tiangin nan zuar ding maw? Cun annih cu kan hnenih zuarsal an si ding maw?» tiah ka ti. Cun annih cu ṭawng ding thei loin daiten an um.\n9 Cule kei in, «Nan thil tuah mi hi a ṭha lo. Kan ral a si mi miphunpawl ih in relsiatnak ruangah kan Pathian ṭihzahin nan nung lo ding maw? 10 Keimah, ka unaupawl le ka siahhlawhpawl khal in paisa le thlairawl kan cawih. A ṭhang lâk cawl hram uhsi! 11 Tuihsun rori ah an lópawl, an sabit hmuanpawl, an olif hmuanpawl le an innpawl pekirsal uh. An sumpai le an thlairawl, sabitzu thar le hriak thar ṭhen za ih ṭhen khat a ṭhang nan lâk mipawl khal pekirsal uh,» tiah ka ti.\n12 Cule annih in, «Kan pekirsal ding ih, an hnenah zianghman kan dil nawn lo ding, na sim vekin kan tuah ding,» tiah an ti.\nCun puithiampawl ka ko ih, himi thutiamkam bangtukih tuah dingin mizahumpawl le uktupawl cu thukamnak ka later hai. 13 Cun ka sinfen vĕl mi cu ka thing ih, «Himi thutiamkam tuahsuak lo tupa cu amai inn ihsin le a thil neih mipawl ihsin Pathian in thingsuak seh. Anih cu hitivekin thinthlak si sehla, kawlawngin um seh,» tiah ka ti.\nCule mipungkhawm hmuahhmuah in, «Amen!» an ti ih, Jehovah an thangṭhat. Cun mipi in himi thutiamkam vekin an tuah.\n14 Cuihtlunah Judah ram ih an uktu dingih ruat ka si thăwk, Siangpahrang Artazerzis a lal a kum 20-nak ihsin kum 32 a kim tiang, kum hleihnih sung cu kei le ka unaupawl in ram uktu ih zem mi rawl kan ei lo. 15 Asinan ka hlanih uktu hmaisapawl in mipi parah phur an suang ih, an hnen ihsin ngun shekel 40 tlunah sang le sabitzu an la. An siahhlawhpawl hman in mipi an uk, asinan kei cu Pathian ka ṭih ruangah cuvekin ka tuah lo. 16 Cuihtlunah kei cu hi kulh dawl hnaṭuan ah pumhlum in ka peaw, ló khal kan lei lo. Ka siahhlawhpawl hmuahhmuah cu cu tawkah hnaṭuanin an umkhawm.\n17 Cule kan kiangkapih miphunpawl hnen ihsi a ra mipawl hleiah, ka cabuai ah Jew-pawl le uktu mipa 150 rawl an ei. 18 Ni khat hrangih an timlam mi cu câwcang pakhat le a ṭhabik bik tuu paruk a si. Vâtepawl khal ka hrangah an timlam ih, ni hra dan ah sabitzu phunkim a tawri tawrin an timlam. Cutivekin timlam khal hai sehla, hi mipi parah an sáltannak a rit tuk ruangah, ram uktuih rawl cu ka ngen lo.\n19 Maw ka Pathian, hi mipi hrangih ka rak tuah mi hmuahhmuah hi ka ṭhatnak dingah cîng ringring hram aw.\nDokalhnak a Tam Sinsin\n1 Cun hitin a si, cuih cān ah kăwtkapawl ah sângkapawl ka bŭn hrih lo na cingin Sanballat, Tobiah, Arab-mi Geshem le kan ral dangpawl in khawkulh ka dâwl ṭheh zo ih, a siatnak hmun rĕmṭhat ding a um nawn lo ti an theih tikah, 2 Sanballat le Geshem in ka hnenah, «Ra aw, Ono phairawn ih khuapawl lakih pakhat ah kan táwngaw pei,» tiin mi an thlah. Asinan keimah in tuahmawh ding an rak ruat hi a si.\n3 Cule kei in an hnenah, «Hna pawimawh ka ṭuan ih, ka ra suk thei lo ding. Ziangahso hna tansan ih nan hnen ka suk laiah hnaṭuan cu a cawlh ding?» tiin palaipawl ka thlah. 4 Cun hi thucah hi vei li in rak kuat ih, kei in anmah cu ka rak san kêl vekin ka sâng hai.\n5 Cun Sanballat in tuihlan vek thothoin a vei nganak ah a siahhlawh kut in erhpit lo cakuat i rak kuat. 6 Cuih ca ah cun: «Nang le Jew-pawl cun hel nan tum, curuangah kulh cu na rĕmsal a si ti thu miphunpawl lakah a thang ih, Geshem khal in a rel. An reldān ah nang hi an siangpahrang na si ding. 7 Cule ‹Judah ram ah siangpahrang a um,› tiin na thuhla Jerusalem ih phuang dingin profetpawl khal na rak ruat. Hih thuhlapawl hi siangpahrang hnenah simthan a si leh ding. Curuangah ra awla, thu ruattlang uhsi,» tiih ngan a si.\n8 Cun a hnenah, «Na sim mi vekin zianghman ti a um lo, na thinlung ih na phuahcawp mipawl an si sawn,» tiin mi ka cah.\n9 Ziangahtile an zaten, «An kut cu cah loter a si ding ih, an hna cu ṭheh a si lo ding,» tiin in thlaphanter an tum.\nCuruangah maw Pathian, atu ah ka kut ticak aw.\n10 Cuihhnu ah kharkhum a si mi Shemaiah, Delaiah fapa, Mehetabel fapa inn ah ka feh, cule anih in, «Temple sung, Pathian inn ah kan táwngaw pei, cule temple sângkapawl kan khar thluh ding, ziangahtile nangmah lo that dingin an ra ding. A si, zan ah nangmah that dingin an ra ding a si,» tiah a ti.\n11 Cule kei in, «Kei vek pacang hi ka tlân ding maw si? Kei vek mi hi a nunnak humhim dingin temple sungah a lut ding maw? Ka lut lo ding,» tiah ka ti. 12 Cun anih cu Pathian in a thlah lo lawlaw ti ka theithiam, anih cu Tobiah le Sanballat in an rak hlan ruangah keimah dokalhin himi simsungnak phuang men a rak si sawn. 13 Amah hlan a sinak săn cu ka ṭih ih khativekih tiin sual ka tuahnak dingah le thuthang ṭhalo an tuah ding ih, in relsiatnak dingah a si.\n14 Maw ka Pathian, himi an thil ti mipawl zulhin Tobiah le Sanballat le ṭih dingih i tuahtu nunau profet Noadiah le profet dangpawl hi cîng ringring hai aw.\nKulh Ṭhehfel a Si\n15 Cutin kulh cu ni 52-nak ah, Elul thla ni 25 ni ah ṭhehfel a si. 16 Cule hitin a si, kan ralpawl hmuahhmuah in cumi cu an hna in an thei ih, kan kiangkap miphunpawl hmuahhmuah in cumi an hmuh tikah tenau zetin an hmu-aw, ziangahtile hi hna hi kan Pathian ih ṭuansuak mi a si ti an theithiam.\n17 Cuih cān lai thotho ah Judah mizahumpawl in Tobiah hnenah ca tampi an kuat ih, Tobiah-ih cakuatpawl khal an hnenah a thleng. 18 Anih cu Arah fapa Shekaniah-ih mâkpa a si ruangah le amai fapa Jehohanan in Berekiah-ih fapa Meshullam fanu cu nupi ih a ṭhit ruangah Judah ram ih mi tampi in a hnenah sia an săm. 19 Cuihtlunah ka hmaiah a thil tiṭhatpawl an sim ṭheu ih, ka ṭawngkampawl a hnenah an sim. Tobiah in ka thlaphâng dingin ca in kuat ṭheu.\n1 Cun hitin a si, kulh dawl ṭheh a si ih, sângkapawl ka bŭn thluh tikah, kăwtkakiltupawl, hla saktupawl le Levi-mipawl ruatfel an si tikah, 2 ka unaupa Hanani le kulhhnget hotu Hananiah cu Jerusalem ṭuanvo ka pe hai, ziangahtile Hananiah cu mirinum a si ih, mi tam zet hnakin Pathian a ṭihzah sawn.\n3 Cule kei in an hnenah, «Ni a satngah hlanlo Jerusalem kăwtkapawl ăwn si hlah seh. Kiltupawl an din laiah, an khar pei ih sângkapawl kalh si seh, cule Jerusalem luahtupawl lak ihsin kiltupawl nan ruat pei, mi hrek maih kilnak hmun le mi hrek maih inn hmai zawn cio ah kil hai seh,» tiah ka ti hai.\n4 Khawpi cu a tûm ih a kau, asinan cutawk ih umtu mi an mál ih, innpawl tla rĕm an si lo.\n5 Cun ka Pathian in mizahumpawl, uktupawl le mipi kokhawm thluh ih, an cithlahsâwng cio vekih hmin khum dingin thinlung i neihter. Cule a hmaisabik kirsaltupawlih cithlahsâwng hmin khumnak ka rak hmusuak ih, cu tawkah cun hitivekin ngan mi ka hmu:\n6 Hipawl hi Babilon siangpahrang Nebukhadnezzar ih a rak hruaihloh mi, ralkaihnak ihsi tlungkirsal Judah ramṭhen minung an si. Annih cu Jerusalem le Judah ram ih anmaih khua ciar ah an tlungkirsal.\n7 Jerubbabel thawi ra tlungtupawl cu Jeshua, Nehemiah, Azariah, Raamiah, Nahamani, Mordekai, Bilshan, Mispereth, Bigvai, Nehum le Baanah tla an si.\nIsrael mipa mipum zât cu:\n8 Parosh tefa 2172,\n9 Shefatiah tefa 372,\n10 Arah tefa 652,\n11 Pahath-Moab tefapawl lakih Jeshua le Joab tefa 2818,\n12 Elam tefa 1254,\n13 Zattu tefa 845,\n14 Zakkai tefa 760,\n15 Binnui tefa 648,\n16 Bebai tefa 628,\n17 Azgad tefa 2322,\n18 Adonikam tefa 667,\n19 Bigvai tefa 2067,\n20 Adin tefa 655,\n21 Ater tefapawl lakih Hezekiah tefa 98,\n22 Hashum tefa 328,\n23 Bezai tefa 324,\n24 Harif tefa 112,\n25 Gibeon tefa 95,\n26 Bethlehem le Netofah khawmi 188,\n27 Anathoth khawmi 128,\n28 Beth Azmaveth khawmi 42,\n29 Kirjath Jearim, Khefirah le Beeroth khawmi 743,\n30 Ramah le Geba khawmi 621,\n31 Mikmas khawmi 122,\n32 Bethel le Ai khawmi 123,\n33 A dang Nebo khawmi 52,\n34 A dang Elam fapapawl 1254,\n35 Harim fapapawl 320,\n36 Jeriko fapapawl 345,\n37 Lod, Hadid le Ono fapapawl 721,\n38 Senaah fapapawl 3930.\nJedaiah tesinfapawl lakih Jeshua sungza 973,\n40 Immer tefa 1052,\n41 Pashhur tefa 1247,\n42 Harim tefa 1017.\nJeshua tefapawl lakih Hodevah tefa Kadmiel-ih tefa 74,\nAsaf tefa 148,\nShobai tefa 138.\n47 Keros tefapawl,\n48 Lebana tefapawl,\n49 Hanan tefapawl,\n50 Reaiah tefapawl,\n51 Gazzam tefapawl,\n52 Besai tefapawl,\n53 Bakbuk tefapawl,\n54 Bazlith tefapawl,\n55 Barkos tefapawl,\n56 Neziah tefapawl,\n57 Solomon siahhlawhpawlih tefapawl:\n58 Jaala tefapawl,\n59 Shefatiah tefapawl,\nPokhereth-Hazzebaim tefapawl le\n60 Nethin-mi hmuahhmuah le Solomon siahhlawhpawlih tesinfa 392.\n61 Cule cupawl cu Tel Melah, Tel Harsha, Kherub, Addon le Immer ih ra an si. Asinan an pupápawlih sungkua siseh, an suahkehnak siseh, Israel-mi an sizia an nĕmhnget thei lo.\n62 Delaiah tefapawl,\nNekoda tesinfa 642.\n63 Cule puithiampawl lakih mi:\nBarzillai tefapawl, anih cun Gilead-mi Barzillai-ih fanupawl lakih pakhat nupi ah a ṭhi ih, an hmin a pu cih.\n64 Cupawl cun an cithlahsâwng vekih hminkhumnak ah an hmin an hawl nan an hmu lo. Curuangah annih cu mibawrhbang vekih siar an si ih, puithiam sinak ah an telh lo. 65 Cule ram uktu in an hnenah Urim le Thummim thurawn theitu puithiam a ra suah hlanlo thil thianghlimbikpawl ei lo dingin a sim hai.\n66 Pungkhawm mi mipum zaten 42360 an si. 67 Cuihtlunah an siahhlawh mipapawl le an siahhlawh nunaupawl cu 7337 an si ih, hla saktu mipa le nunau 245 an nei. 68 aAn rángpawl cu 736, an lākrang 245, 69 an kalauk 435 le lāk 6720 an si.\n7:68a An rángpawl cu 736, an lākrang 245: Hi Bible câng hi Hebru Bible ah a um lo, asinan Hebru Bible hrekkhat sirte ah le Grik Thukham Hlun (Septuagint) ah a um.\n70 Sungza lubân hrekkhat pawl in cuih hna hrangah an pe ve. Tirshatha in thawhhlawm retnak ah sui darakma 1000, cawhtawlh 50 le puithiam sinfen 530 a pe. 71 Sungkaw lubân hrekkhat in hnaṭuannak hrang thawhhlawm retnak ah sui darakma 2000 le ngun amina 2200 an pe. 72 Cule a dang mipi ih an pek mi cu sui darakma 20000, ngun mina 2000 le puithiam sinfen 67 an si.\n7:71a mina: Bile ih tahnak phunphun simfiangnak zoh aw.\n73 Cule puithiampawl, Levi-mipawl, kăwtkakiltupawl, hla saktupawl, mipi hrekkhat, Nethin-mipawl le Israel-mi zaten anmai khua cio ah an cêng. A thla sarihnak a thlen tikah, Israel tefapawl cu anmai khuapawl ah an um.\nDān Bu Siar a Si\n1 Cun mi hmuahhmuah cu minung pakhat vekin Tidai Kăwtka hmaiih mual ah an fĭnkhawmaw, cule Dān zirhtu Ezra cu Jehovah in Israel thu a pek mi Mosi Dān Cazual rak keng dingin an sim. 2 Cule thla sarihnak a ni khatnak ah puithiam Ezra in mipungkhawm mipapawl, nunaupawl le ngaithla ih theithiam theitupawl hmuahhmuah hmaiah Dān Cazual cu a rak keng. 3 Cun khawvan ihsin sundir tiang, mipapawl, nunaupawl le a theithiam theitupawl hmai, Tidai Kăwtka hmaiih mual ah Ezra in cuih Dān Cazual cu a siar, cule mi hmuahhmuah in Dān Cazual thu lamah cun an hna an tháwng.\n4 Cumi hrangih tuah mi thing dawnsâng parah Dān zirhtu Ezra cu a ding, cule a kiang, a vawrh lamah Mattithiah, Shema, Anaiah, Urijah, Hilkiah le Maaseiah, cule a keh lamah Pedaiah, Mishael, Malkijah, Hashum, Hashbadana, Zekariah le Meshullam pawl tla an ding. 5 Cule Ezra in mi hmuahhmuah hmuh ah cazual a kau, ziangahtile amah cu mi hmuahhmuah tlunah a ding, cule cazual a kau tikah, mi zaten an ding. 6 Cule Ezra in Pathian ropi, Jehovah cu a thangṭhat.\nCule mipi zaten, «Amen, Amen!» tiin an kut thlirin an sâng. Cule an hmai leilung hawiin an kûn ih Jehovah an bia.\n7 Cun Jeshua, Bani, Sherebiah, Jamin, Akkub, Shabbethai, Hodijah, Maaseiah, Kelita, Azariah, Jozabad, Hanan, Pelaiah le Levi-mipawl in Dān theithiam dingin mipi an bawm, cule mipi cu an umnak hmun ah an ding. 8 Annih in cazual ihta Pathian Dān cu an siar ih an simfiang, cule a sullam an sim, an siar mi theithiam dingin an bawm.\n9 Cule ram uktu Nehemiah, puithiam le Dān zirhtu Ezra le mipi simfiangtu Levi-mipawl in mipi zate hnenah, «Tuihni hi Jehovah, nan Pathian hrangih ni thianghlim a si, ninghang hlah uhla, ṭap fawn hlah uh,» tiah an ti. Ziangahtile Dān ṭawngkampawl an theih tikah, mipi zaten an ṭap.\n10 Cun Ezra in an hnenah, «Va feh uhla, a thauthau ei uh, a thlumthlum in uh, cule zianghman timlam lo pawl hnenah vo kuat uh, ziangahtile tuihni hi kan Bawipa hrangih ni thianghlim a si. Thinnain um hlah uh, ziangahtile Jehovah parih lungawinak cu nan cahnak a si,» tiah a ti.\n11 Cun Levi-mipawl in mipi zaten an daiter thluh ih, «Daiten um uh, ziangahtile tuihni cu ni thianghlim a si, thinnain um hlah uh,» tiah an ti. 12 Cule mipi zaten ei ding, in ding le vo kuat ding le nasazetih lungawiaipuangih um dingin an feh, ziangruangahtile annih in an hnenih phuan mi ṭawngkampawl cu an theithiam.\n13 Cule a ni hnihnak ah mipi hmuahhmuah lakih sungza lubânpawl cu puithiampawl le Levi-mipawl thawn Dān zirhtu Ezra hnenah Dān ṭawngkampawl theithiam sin dingin an fehkhawm. 14 Cule Jehovah in Mosi hmangih thu a pek mi Dān sungah, thla sarihnak puai cān ah Israel tefapawl bûktepawl ih cêng ding an si thu le, 15 «Tlang ah feh uhla, olif hngepawl, hriak thingkung hngepawl, hadas hngepawl, ṭhulhfau hnahpawl le thingbŭk hngepawl cu bûktepawl saknak dingah rak keng uh, tiih ngan a si,» tiin an khuapawl hmuahhmuah ah le Jerusalem ah thăn le phuang ding an si thupawl tla nganawin an hmu.\n16 Cun mipi cu an fehsuak ih, cupawl cu an rak keng cio, cule mi kip in anmai inn tlun parah siseh, an tual le Pathian inn tual ah siseh, Tidai Kăwt ih mual ah le Efraim Kăwt ih mual ah siseh, bûktepawl tla an sak. 17 Ralkaihnak ihsi ra kir mi mipungkhawm pumpuluk in bûktepawl an sak ih, cuih bûktepawl hnuaiah cun an cêng. Thungaiten Nun fapa Joshua san ihsin cuih ni tiang Israel tefapawl cun cutivekin an rak ti dah lo. Cule lungawinak nasa ngaingai a um. 18 Cule ni tin a hmaisabik ni ihsin a ni netabik tiang, Pathian Dān Cazual ihsin a siar. Cule ni sarih sung puai an tuah ih, a ni riatnak cu sakhaw dān bangtukin tawnkhawmawknak hleice an nei.\n1 Cule tuih thla ni 24-nak ah Israel tefapawl cu rawlul, buri-hnipuan sĭnin le an lupawl ah leivut phulhawin an pungkhawm. 2 Cun Israel cithlah cu ram dang mipawl hmuahhmuah lak ihsin an thiarfihlimaw, cule an ding ih an sualpawl le an pupápawlih mawhsualnakpawl an phuang. 3 Cule an umnak cio ah an ding ih, cuih ni ṭhen li ṭhen ih ṭhen khat sung cu Jehovah an Pathian Dān Cazual hrekkhat an siar, cule a dang ṭhen li ṭhen khat cu sual phuangin Jehovah an Pathian an bia.\n4 Cun Jeshua, Bani, Kadmiel, Shebaniah, Bunni, Sherebiah, Bani le Khenani pawl cu Levi-mipawlih kailawn karbak parah an ding ih, aw ring zetin Jehovah an Pathian hnenah an au. 5 Cule Levi-mipawl, Jeshua, Kadmiel, Bani, Hashabniah, Sherebiah, Hodijah, Shebaniah le Pethahiah pawl in,\n«Ding uhla, Jehovah nan Pathian cu\nKumkhuaih kumkhuain thangṭhat uh!\nThlawsuah le thangṭhatnak zate tlunih khaisan mi\nNa hmin sunglawi cu thangṭhatin um seh!\n6 Nangmah lawng hi Jehovah na si,\nNang in van na tuah,\nVanpawlih van le an ralkap rual hmuahhmuah thawn,\nLeilung le a parih um tinkim,\nTifinriatpawl le a sung um zate thawn;\nCupawl cu nang in nunnak na pe thluh hai.\nVan ralkap rual in an lo bia.\n7 Nangmah cu Jehovah Pathian na si,\nAbram hriltu le,\nKaldia-mipawlih Ur ihsin hruaisuaktu le,\nA hmin Abraham tiih saktu na si.\n8 Na hmaiih a thinlung rinumzia na hmu,\nCule amah thawn thukham na tuah\nJebus-mipawl le Girgash-mipawlih ram pe dingin,\nCuih ram cu a tesinfapawl pe dingin.\nNa kamsuakthupawl na hlĕnsuak zo,\nZiangahtile nang cu midingfel na si.\n9 Izip ih kan pupápawl zăwnzaihzia na hmu ih,\nTipi Sen kiangih an au khal na thei.\n10 Faro dokalhin,\nA siahhlawhpawl hmuahhmuah dokalhin le,\nAmai rammipawl hmuahhmuah dokalhin\nNang in hminsinnakpawl le mangbangzapawl na hmuh hai.\nZiangahtile anmah dokalhin puarthau zetin thil an ti ti na thei.\nTuihsun bangin nangmah hrangah hmin na tuah.\n11 Cule an hmaiah tipi na ṭhencat,\nCutin tipi laiih leicar ah an fehtlăng,\nCule anmah dûmtupawl cu tipi thûknak ah na hlăwn hai,\nTidai cak zetpawl sungih lungto hlăwn bangin na hlăwn hai.\n12 Cuihtlunah sun ah khawdur ṭhuam in na hruai hai ih,\nAn lamzin tleu dingah\nZan ah meisa ṭhuam in na hruai hai.\n13 Sinai Tlang ah na ṭum ih,\nVan ihsin an hnenah thu na sim,\nCule anmah cu a dik mi thuṭhennakpawl le rintlak mi dānpawl,\nA ṭha mi sakhaw dānpawl le thupekpawl na pe hai.\n14 Na Sabbath thianghlim cu anmah na theihter ih,\nThupekpawl, sakhaw dānpawl le dānpawl cu\nNa siahhlawh Mosi ih kut in thu na rak pe hai.\n15 An rilrawn laiah van ihsin sang na pe hai ih,\nAn tihāl laiah lungpi sung ihsin tidai na pe hai,\nCule anmah pe dingih asia na săm mi ram cu\nFeh ih la dingin na fial hai.\n16 Asinan anmah, kan pupápawl cu puarthau zetin an cāngvai,\nAn ring an khăwngter ih,\nNa thupekpawl an ngaithla lo.\n17 Annih in thulun ding an êl ih,\nAn lakih na tuah mi mangbangzapawl an ruat lo.\nAsinan an ring an khăwngter ih,\nAn helnak in an sáltannak ih hruaikirtu ding\nHruaitu an hril.\nAsinan nang cu mi ngaithiamtu,\nZangfahnak ih khat le zahngainak ih khat,\nThinfûal, ngilneihnak ih luangliam\nPathian na si ih,\nAnmah cu na thlauthla hai lo.\n18 Anmah hrangah burcawp câwno lem an tuah ih,\n‹Himi hi Izip ihsi a lo hruaisuaktu na Pathian a si,› an ti ih,\nNa thinhengnak cawkthawhnak nasazet an tuah tik khalah,\n19 Na zahngainak nasazet cun\nRamṭhing ah khan na thlauthla hai cuang lo.\nLamzin ih anmah hruaitu ding khawdur ṭhuam cun\nSun ah a fehsan hai lo ih,\nAn fehnak ding lamzin tlettu dingah\nZan ah meisa ṭhuam in a fehsan hai fawn lo.\n20 Anmah zirh dingin na Thlarau ṭha na pe hai fawn ih,\nAn kâ ihsin na manna na lahlo lo,\nCule an tihāl laiah tidai na pe hai.\n21 Kum 40 sung ramṭhing ah na kilkhawi hai,\nZianghman an tlasam lo,\nAn hnipuan a hnawh lo ih,\nAn ke a thling fawn lo.\n22 Culawng si loin, lalrampawl le miphunpawl khal anmah na pe ih,\nCuih ram kĕl le kawm tiangin anmah na zem hai.\nSihon ram, Heshbon siangpahrang ram le\nBashan siangpahrang Og ram pawl tla an ta ah an la.\n23 An falepawl khal van ih arsipawl vekin na karhter,\nCule va lut le va nei dingih an pupápawl na rak sim hai mi\nRam ah anmah cu na hruai hai.\n24 Cutin mipi cu an lut ih\nRam cu an va nei,\nCuih ram luahtu Kanaan-mipawl cu an hmaiah na duaiter hai ih,\nAn duh duhih ti dingah an siangpahrangpawl le\nCuih rammipawl cu an kut ah na pe.\n25 Cule annih in kulh nei khawpipawl le ram ṭha zetzet tla an la ih,\nThil ṭha phunkim ih khat innpawl,\nLaih cia tikhurpawl, sabit hmuanpawl, olif hmuanpawl le\nRah nei thingpawl a tawri tawrin an va nei.\nCutin an ei ih an puar, cule an thau,\nNa ṭhatnak maksak ah anmah le anmah an nuamaw.\n26 Sikhalsehla annih cu thulunglo an si ih,\nNa parah an hél,\nNa dān cu an dungah an hlăwn ih,\nNa hnen kir dingih\nAnmah dokalhih theihtertu na profetpawl an that.\nNa thinhengnak cawkthawhnak nasazet an tuah.\n27 Curuangah anmah cu an ralpawl kut ah na pe hai,\nAn ralpawl in an palbĕt,\nCule an harsat cān ih an lo auh tikah,\nVan ihsin na thei,\nCule na zahngainak a luanliam bangtukin\nAnmah runsuaktupawl na pe hai ih\nAn ralpawl kut ihsin anmah na runsuak.\n28 Asinan an ralmuan hnuah,\nNa hmaiah thil ṭhalo an tuahsal.\nCuruangah anmah cu an ralpawl kut ah na pe hai,\nCutin an ralpawl in an uk,\nCuticingin na hnen an kir ih an au tikah,\nCule na zahngainak zulhin vei tampi na runsuak hai.\n29 Na dān ih na hruaikirsal hai theinak dingah,\nAnmah dokalhin na theihter.\nCucingin puarthau zetin an cāngvai,\nCule na thupekpawl an ngaithla lo,\nNa cīn le dānpawl dokalhin thilsual an tuah,\nCumi cu mi in thlun sehla cu, cupawl hmangin a nung ding.\nCule an liang an khohter,\nAn ngaithla duh lo.\n30 Cuticingin kum tampi anmah na zāwi hai ih,\nNa profetpawl hmangin na Thlarau in anmah dokalhin na theihter.\nAsinan an ngaithla cuang lo,\nCuruangah anmah cu cuih rampawlih miphunpawl kut ah na pe.\n31 Sihmansehla na zahngainak maksak ruangah\nAnmah cu na hlorálter thluh lo ih,\nNa thlautla hai fawn lo,\nZiangahtile nang cu zangfahnak le zahngainak ih khat Pathian na si.\n32 Curuangah kan Pathian,\nRopi, cak le maksak Pathian,\nThukham le rinumnak kaihngettu,\nKan par le kan siangpahrangpawl le kan uktupawl,\nKan puithiampawl le kan profetpawl,\nKan pupápawl le na mipipawl zate parah\nAssiria siangpahrangpawl san ihsin tuihni tiang kan parih thleng mi\nHarsatnak hmuahhmuah hi na hmaiah\nThil tenau menah in hmuhsak hlah.\n33 A si, kan parih thil thleng mi hmuahhmuah ah,\nNang cu na dik a si,\nZiangahtile nang cun rinum zetin na tawlrel,\nAsinan kannih cun sualrál zetin kan rak tuah.\n34 Kan siangpahrangpawl in siseh,\nKan uktupawl in siseh,\nKan puithiampawl in siseh,\nKan pupápawl in siseh,\nNa dān an rak thlun lo ih,\nNa thupekpawl le na thutheihtermipawl,\nAnmah dokalhih na theihternak cu an ngaithla lo.\n35 Siangpahrang thawn miphun vekih an um laiah siseh,\nThil ṭha tampi na pek mi an neih laiah siseh,\nAn hmaiih ram kau le ṭha na pek mi ih an um laiah siseh,\nNangmah an lo rian cuang lo.\nAn thil ti sualrálpawl khal an bansan lo.\n36 Zoh hnik, tuihni ah siahhlawh kan si!\nA ram rah le a ram thil ṭha ei dingih,\nKan pupápawl hnenih na pek mi ram ah,\nZoh hnik, siahhlawh kan si!\n37 Cule kan sualpawl ruangah\nKan tlunih siangpahrang si dingih na ret mipawl hnenah\nRam cun paṭhatnak tampi a pe,\nAnnih in an duh duhin\nKan taksa le kan rannung parah thu an nei ih,\nKannih cu nasazetih vansangin kan um.\n9:15a sia na săm: A ṭawng hrampi ah cun, «Kut na khai» ti a si.\nThukham Tacik Khĕn a Si\n38 «Cule hipawl hmuahhmuah ruangah,\nThukham hnget kan tuah ih, kan ngan,\nKan uktupawl, kan Levi-mipawl le kan puithiampawl in cumi cu tacik an khĕn.»\n1 Cun ngan mi parih tacik khĕntupawl cu hipawl hi an si:\nHakaliah fapa ram uktu Nehemiah le Zedekiah, 2 Seraiah, Azariah, Jeremiah, 3 Pashhur, Amariah, Malkijah, 4 Hattush, Shebaniah, Malluch, 5 Harim, Meremoth, Obadiah, 6 Daniel, Ginnethon, Barukh, 7 Meshullam, Abijah, Mijamin, 8 Maaziah, Bilgai le Shemaiah. Hipawl hi puithiam an si.\n9 Levi-mipawl: Azaniah fapa Jeshua, Henadad fapapawl lakih Binnui le Kadmiel.\n10 An unaupawl: Shebaniah, Hodijah, Kelita, Pelaiah, Hanan, 11 Mika, Rehob, Hashabiah, 12 Zakkur, Sherebiah, Shebaniah, 13 Hodijah, Bani le Beninu.\n14 Mipi hruaitupawl: Parosh, Pahath-Moab, Elam, Zattu, Bani, 15 Bunni, Azgad, Bebai, 16 Adonijah, Bigvai, Adin, 17 Ater, Hezekiah, Azzur, 18 Hodijah, Hashum, Bezai, 19 Harif, Anathoth, Nebai, 20 Magpiash, Meshullam, Hezir, 21 Meshezabel, Zadok, Jaddua, 22 Pelatiah, Hanan, Anaiah, 23 Hoshea, Hananiah, Hasshub, 24 Hallohesh, Pilha, Shobek, 25 Rehum, Hashabnah, Maaseiah, 26 Ahijah, Hanan, Anan, 27 Malluk, Harim le Baanah tla an si.\n28 Cun Pathian Dān thlun tumih cuih rampawl lak ihsi thiarfihlimawtu hmuahhmuah a tāng lai mipi, puithiampawl, Levi-mipawl, kăwtkakiltupawl, hla saktupawl, Nethin-mipawl cu an nupipawl, an fapapawl, an fanupawl thawn theihnak le theihthiamnak neitu pauhpauh cun, 29 an unaupawl le an mizahumpawl an kăwp ih, Pathian siahhlawh Mosi hmangih Dān a pek mi Pathian Dān thlun dingin, Jehovah kan Bawipaih thupekpawl hmuahhmuah le a cīn le dānpawl le a sakhaw dānpawl kilhim le tuahsuak dingin siatcamnak le thukamnak an tuah. 30 Cuih ram miphunpawl hnenah kan fanupawl nupi dingah kan pe lo ding ih, kan fapapawl hrangah an fanupawl kan la fawn lo ding. 31 Cuih ram miphunpawl in Sabbath ni ah thilri le thlairawl rak kengin an zuar asile, cumi cu an hnen ihsin Sabbath ni le ni thianghlim ah kan lei lo ding, cule kum sarihnak ih kumvawi kan la lo ding ih, leiba zaten kuan kan awlh tâtâ ding.\n32 Kan Pathian inn hnaṭuannak hrangah kum tin shekel ṭhen thum ṭhen khat pe dingin kanmah hrangah cīn le dān khal kan tuahaw: 33 Sangserh hrang, hlăn ringring ding mi Thlairawl Thilhlăn hrang, hlăn ringring ding mi Meiur Thilhlăn hrang, Sabbath-pawl hrang, Thla Tharpawl hrang le khiah mi puaipawl hrang, thil thianghlimpawl hrang, Israel hrang sualkhuhthawinak tuah dingih Sual Thilhlănpawl hrang le kan Pathian inn ih hna zate hrangah a si. 34 Kum tin khiah mi tikcucān ah maih pupápawlih sungza cio zulhin, Dān sungih ngan vekin, Jehovah kan Pathian biakṭheng parih ur ding zanthing thilhlăn hrangah kan Pathian inn ih keng dingin, puithiampawl, Levi-mipawl le mipipawl lakah camcawhfung kan zûk.\n35 Cule kan leiram rah hmaisabikpawl le thingkung phun zakip rahpawl hmuahhmuah lakih rah hmaisabikpawl kum tin Jehovah inn ih keng dingin si seh; 36 Dān sungih ngan vekin kan fapapawl lak le kan ran rual lakih suak hmaisabik le kan ranpi rual le kan rante rual lakih suak hmaisabik cu kan Pathian inn sungah, kan Pathian inn sungih rawngbawltu puithiampawl hnenih ken ding siseh; 37 kan Pathian inn pindan sungih, puithiampawl hnenih, kan sangphŭt hmaisabikpawl, kan thawhhlawmpawl, thingkung phun zakip rah, sabitzu thar le hriak thar ken ding siseh; cun kan ló ih ṭhen hra ṭhen khat Levi-mipawl hnenih ken ding siseh cīn le dān kan tuahaw. Ziangahtile Levi-mipawl cu ló tuahnak khuapawl ihsi suak ṭhen hra ṭhen khat lakhawm ding an si. 38 Cule Levi-mipawl in ṭhen hra ṭhen khat an lakkhawm tikah, Aaron-ih tesinfa puithiam cu Levi-mipawl hnenah a um ding a si, cule Levi-mipawl in ṭhen hra ṭhen khat sung ihsin ṭhen hra ṭhen khat cu kan Pathian inn sung, thilri retnak inn pindanpawl ah a ret ding a si.\n39 Ziangahtile Israel tefapawl le Levi tefapawl in thlairawl thawhhlawm, sabitzu thar thawhhlawm le hriak thar thawhhlawm pawl cu hmun thianghlim bungbel le rawngbawltu puithiampawl, kăwtkakiltupawl le hla saktupawl umnak pindan ah an kenglut ding a si. Cule kannih in kan Pathian inn cu kan thlahthlam lo ding.\nJerusalem ih Cêng Mipi\n1 Cun mipi hotupawl cu Jerusalem ah an cêng, asinan a dang mipi cun mipum pahra sungah pakhat cu khaw thianghlim Jerusalem ih um dingin camcawhfung an zûk ih, ṭhen hra ṭhen kua cu khaw dangpawl ah an um. 2 Cule Jerusalem ih um dingih palungsuakih pumpeaw mipawl hmuahhmuah cu mipi in thlawsuah an pe.\n3 Hipawl hi Jerusalem ih cêng ramṭhen lubânpawl an si (Asinan Judah khawpipawl ah Israel-mipawl, puithiampawl, Levi-mipawl, Nethin-mipawl le Solomon siahhlawhih tesinfapawl cu anmai khua cio ih an co mi ram ah an cêng. 4 Jerusalem ah Judah tefa hrekkhat le Benjamin tefa an cêng.) Judah tefapawl cu: Perez tefapawl lakih Mahalalel fapa Shefatiah, cumi fapa Amariah, cumi fapa Zekariah, cumi fapa Uzziah, cumi fapa Athaiah; 5 Shilo-mi fapa Zekariah, cumi fapa Joiarib, cumi fapa Adaiah, cumi fapa Hazaiah, cumi fapa Kol-Hozeh, cumi fapa Barukh, cumi fapa Maaseiah. 6 Jerusalem ih cêng Perez fapapawl hmuahhmuah cu miralṭha 468 an si.\n7 Hipawl hi Benjamin fapapawl an si: Jeshaiah fapa Ithiel, cumi fapa Maaseiah, cumi fapa Kolaiah, cumi fapa Pedaiah, cumi fapa Joed, cumi fapa Meshullam, cumi fapa Sallu, 8 amah sangtu Gabbai le Sallai, 928 an si. 9 Zikhri fapa Joel cu an hotu a si ih, Hassenuah fapa Judah cu khawpi uktu a pahnihnak a si.\n10 Puithiampawl ihsin: Joiarib fapa Jedaiah le Jakin; 11 Ahitub fapa Meraioth, cumi fapa Zadok, cumi fapa Meshullam, cumi fapa Hilkiah, cumi fapa Seraiah cu Pathian inn hotu a si. 12 Pathian inn ih hna a ṭuantu an unaupawl cu 822 an si. Cule Malkijah fapa Pashhur, cumi fapa Zekariah, cumi fapa Amzi, cumi fapa Pelaliah, cumi fapa Jeroham, cumi fapa Adaiah le, 13 a unaupawl, an sungza lubânpawl cu 242 an si; cule Immer fapa Meshillemoth, cumi fapa Azarel, cumi fapa Amashai le, 14 an unaupawl micak ralṭha 128 an si. An hotu cu Haggedolim fapa Zabdiel a si.\n15 Levi-mipawl lak ihsin: Bunni fapa Hashabiah, cumi fapa Azrikam, cumi fapa Hasshub, cumi fapa Shemaiah; 16 Levi-mipawlih lubânpawl lakih Shabbethai le Jozabad cu Pathian inn leng lam hna hohatu an si; 17 Asaf fapa Zabdi, cumi fapa Mika, cumi fapa Mattaniah cu thlacamnak thawn lungawi thu sim thăwktu hotu a si; a unaupawl lakih a pahnihnak cu Bakbukiah le, Jeduthun fapa Galal, cumi fapa Shammua, cumi fapa Abda tla an si. 18 Khaw thianghlim ih Levi-mi zaten 284 an si.\n19 Cuihtlunah kăwtkakiltu Akkub, Talmon le an unau kăwtkakiltupawl cu 172 an si.\n20 Cule a dang Israel-mipawl, puithiampawl le Levi-mipawl cu Judah ram khua hmuahhmuah ah, mi kip maih ro ih co mi cio ah an um. 21 Asinan Nethin-mipawl cu Ofel mual ah an cêng. Cule Ziha le Gishpa cu Nethin-mipawl hohatu an si.\n22 Jerusalem ih Levi-mipawl hotu cu Asaf fapapawl Pathian inn rawngbawl ṭuanvo nei hlasatupawl lakih pakhat Mika, cumi fapa Mattaniah, cumi fapa Hashabiah, cumi fapa Bani, cumi fapa Uzzi a si. 23 Ziangahtile hla saktupawl thuhla ah siangpahrang thupek le ni tin an tuah mi thuhla ah cīn le dān a um. 24 Judah fapa Zerah tefapawl lakih Meshezabel fapa Pethahiah cu mipi thuhla ah ziangkim ah siangpahrang aiawhtu a si.\nKhaw dangih Cêng Mipi\n25 Cule an khua le an lóram thuhla ah, Judah tefapawl lakih mi hrekkhat cu Kirjath Arba le a khawṭêkpawl ah, Dibon le a khawṭêkpawl ah, Jekabzeel le a khawṭêkpawl ah, 26 Jeshua ah, Moladah ah, Beth Pelet ah, 27 Hazar Shual ah, Beersheba le a khawṭêkpawl ah, 28 Ziklag ah, Mekonah le a khawṭêkpawl ah, 29 En Rimmon ah, Zorah ah, Jarmuth ah, 30 Zanoah ah, Adullam le an khawṭêkpawl ah, Lakish le a lórampawl ah, Azekah le a khawṭêkpawl ah riahhmun an khuar. Beersheba ihsin Hinnom Phaikuam tiang riahhmun an khuar.\n31 Benjamin tefapawl cu Geba ihsin Mikmash, Aija, Bethel le a khawṭêkpawl ah, 32 Anathoth ah, Nob ah, Ananiah ah, 33 Hazor ah, Ramah ah, Gittaim ah, 34 Hadid ah, Zeboim ah, Neballat ah, 35 Lod ah, Ono ah le Zungthiampawlih Phaikuam ah an cêng. 36 Judah ram ih Levi-mi mi hrekkhat cu Benjamin ram ah an cêng.\nPuithiampawl le Levi-mipawl ih Hminpawl\n1 Hipawl hi Shealtiel fapa Zerubbabel le Jeshua thawi ra tlung puithiampawl le Levi-mipawl an si: Seraiah, Jeremiah, Ezra, 2 Amariah, Malluk, Hattush, 3 Shekaniah, Rehum, Meremoth, 4 Iddo, Ginnethoi, Abijah, 5 Mijamin, Maadiah, Bilgah, 6 Shemaiah, Joiarib, Jedaiah, 7 Sallu, Amok, Hilkiah le Jedaiah tla an si. Hipawl hi Jeshua san laiih puithiampawlih lubânpawl le an unaupawl an si.\n8 Cuihtlunah Levi-mipawl cu: Jeshua, Binnui, Kadmiel, Sherebiah, Judah le lungawi thu simnak hla hruaitu Mattaniah le a unaupawl an si. 9 An unau Bakbukiah le Unni cu rawngbawlnak ah an hmai zawnih ding an si. 10 Jeshua in Joiakim a hring, Joiakim in Eliashib a hring, Eliashib in Joiada a hring, 11 Joiada in Jonathan a hring ih Jonathan in Jaddua a hring.\n12 Cun hipawl hi Joiakim san laiih puithiampawl lakih an sungkaw lubânpawl an si: Seraiah hrin ah Meraiah, Jeremiah hrin ah Hananiah, 13 Ezra hrin ah Meshullam, Amariah hrin ah Jehohanan; 14 Melikhu hrin ah Jonathan, Shebaniah hrin ah Joseph; 15 Harim hrin ah Adna, Meraioth hrin ah Helkai; 16 Iddo hrin ah Zekariah, Ginnethon hrin ah Meshullam; 17 Abijah hrin ah Zikhri; Minjamin hrin ah, Moadiah hrin ah Piltai; 18 Bilgah hrin ah Shammua; Shemaiah hrin ah Jehonathan; 19 Joiarib hrin ah Mattenai, Jedaiah hrin ah Uzzi; 20 Sallai hrin ah Kallai, Amok hrin ah Eber; 21 Hilkiah hrin ah Hashabiah le Jedaiah hrin ah Nethanel tla an si.\n22 Eliashib, Joiada, Johanan le Jaddua pawl san laiih Levi-mipawl le puithiampawlih sungkaw lubânpawl cu Persia-mi Darias ih uk laiah ngankhum an si. 23 Eliashib fapa Johanan san tiangah Levi fapapawl lakih an sungkaw lubânpawl cu thuanthu ngannak cazual sungih ngan a si.\n24 Levi-mipawlih lubânpawl cu Hashabiah, Sherebiah le Kadmiel fapa Jeshua le an hmai zawnih an unaupawl an si ih, Pathian mi David ih thupek bangtukih a haha teih áwngawin thangṭhat le lungawi thu sim dingah khat lamah an ding. 25 Mattaniah, Bakbukiah, Obadiah, Talmon le Akkub cu kăwtkakiltu an si ih, kăwtka kiangih thilri retkhawmnak pindanpawl an kil. 26 Cupawl cu Jeshua fapa Jozadak, cumi fapa Joiakim san lai mi le ram uktu Nehemiah le dān zirhtu puithiam Ezra san mi an si.\n27 Jerusalem kulh apnak ah, darsumselpawl, hri nei tum mipawl le ṭingṭangpawl thawi hlasa le lungawi thu sim ih lungawinak thawn an hlannak ih tel dingin, Jerusalem ih run hruai dingin Levi-mipawl cu an hmunrampawl hmuahhmuah ah an hawl. 28 Cule hla saktupawlih tefapawl cu Jerusalem kiangkap ihsin le Netofat-mipawlih khawtepawl ihsin, 29 Beth-Gilgal, Geba lórampawl le Azmaveth lórampawl ihsin an rakhawm, ziangahtile hla saktupawl in Jerusalem kiangkapah khawṭêkpawl an rak dĭn. 30 Cun puithiampawl le Levi-mipawl cu anmah le anmah an thianfaiaw ih, mipi, kăwtkapawl le kulh an thianfai.\n31 Cun Judah hruaitupawl cu kulh parah ka hruai hai ih, feh ṭhupṭho ih lungawi thu sim hlaremtu ding bur tûm zetzet bur hnih ka ruat. Bur khat cu Êk Kăwtka lamah, kulh par vawrh lamah an feh. 32 An dung ihsin Hoshaiah le Judah hruaitu a hrek le, 33 Azariah, Ezra, Meshullam, 34 Judah, Benjamin, Shemaiah, Jeremiah pawl an feh ih, 35 tawtawrawt keng puithiam fapa hrekkhat, Asaf fapa Zakkur, cumi fapa Mikaiah, cumi fapa Mattaniah, cumi fapa Shemaiah, cumi fapa Jonathan, cumi fapa Zekariah le, 36 a unaupawl, Shemaiah, Azarel, Milalai, Gilalai, Maai, Nethanel, Judah, Hanani pawl khal Pathian mi David-ih awnmawi hmanruapawl thawn an feh ve. Dān zirhtu Ezra cu an hmaiah a feh. 37 Tihna Kăwt ihsin David Khawpi kailawn karbak zawhin an kaiso ih, David inn hmuansak ihsin, nisuahnak lamih Tidai Kăwt tiang an feh.\n38 Lungawi thu sim hlasatu bur dangpawl cu a linglet zawngin an feh, cule kei in an dung ihsin mipi hrek thawn Thŭkpawl Dawlsâng lanin, kulh parah Kulh Kau tiangin kan thlun, 39 cule Efraim Kăwtka tlun, Yeshana Kăwtka tlun, Nga Kăwtka tlun, Hananel Dawlsâng le Zakhat Dawlsâng lanin Tuu Kăwtka tiang, cule Ralvenbûk Kăwtka ah an cawl.\n40 Cun lungawi thu sim hla saktu bur hnih cu Pathian inn ah an ding, cuvek thothoin keimah le ka zawngih um uktu a hrek khal; 41 cule puithiampawl: Eliakim, Maaseiah, Minjamin, Mikaiah, Elioenai, Zekariah le Hananiah pawl cu tawtawrawt thawn, 42 cuihhleiah Maaseiah, Shemaiah, Eleazar, Uzzi, Jehohanan, Malkijah, Elam le Ezer pawl khal an ding. Hlasaktupawl cun an hotu Jezrahiah thawn ring zetin an sak.\n43 Cuih ni ah a nasazet mi raithawinakpawl an hlan ih, lungawiaipuang zetin an um, ziangahtile annih cu Pathian in aipuannak nasazet thawn lungawiaipuangih um dingin a tuah hai, nunaupawl le nauhakpawl khal lungawiaipuangin an um, cutin Jerusalem-ih aipuannak cu lam hlapi ihsin theih băn a si.\n44 Judah cu rawngbawltu puithiampawl le Levi-mipawl tlunih lungawiaipuangih a um ruangah, cuih ni ah thawhhlawmpawl, thlaitharpawl, ṭhen hra ṭhen khat pawl retnak inn pindanpawl hotu dingah mi hrekhat an ruat. An mawhphurh cu khawpipawl kiangkapih lópawl ihsin Dān thupek bangtukin puithiampawl le Levi-mipawl covopawl cu retnak inn pindanpawl ih retkhawm ding a si.\n45 David le a fapa Solomon-ih thupek bangtukin, hla saktupawl le kăwtkakiltupawl khal in an Pathian rawngbawlhna le thianfaiawk rawngbawlhna cu an tuah. 46 Ziangahtile hlan lai, David le Asaf san ah hla saktupawl hotupawl an um ih, Pathian hnenah thangṭhatnak hlapawl le lungawi thu simnak hlapawl an sak ṭheu. 47 Zerubbabel le Nehemiah san ah cun Israel-mi hmuahhmuah in hla saktupawl le kăwtkakiltupawl hrangah ni tin ih an co ding mi vo an pe ṭheu. Annih in Levi-mipawl hrang khalah thil thianghlimpawl an rethran ih, Levi-mipawl in Aaron tefapawl hrangah cupawl cu an rethran ve.\nThiarfihlimawk Ngĕn a Si\n1 Cuih ni ah mipi hnatheihah Mosi Dān Cazual hrekkhat an siar ih, Ammon-mipawl le Moab rammipawl cu Pathian mipawl punkhawmnak ah ziang tik khalah tel lo ding an si ti thu ngan mi an hmu. 2 Ziangruangahtile annih in Israel tefapawl kha sang le tidai thawn rak hmuak loin, anmah dokalhin anmah camsiattu dingah Balaam an hlâng riangri. Sikhalsehla kan Pathian in camsiatnak cu thlawsuah ah a canter. 3 Cun hitin a si, annih in Dān thu an hna ih an theih tikah, Israel lak ihsin mipi căwkpawlh cu an thliarhrang.\nNehemiah ih Rĕmṭhatnak Netabik\n4 Cun cuih hlanah, kan Pathian inn ih thilri retkhawmnak pindanpawl tlunih thuneitu puithiam Eliashib cu Tobiah thawn an pehtlaiaw. 5 Cule hi hlanih Levi-mipawl, hla saktupawl le kăwtkakiltupawl hnenih pe dingih thupek mi, thlairawl thawhhlawmpawl, frankinsense, bungbelpawl, thlairawl, sabitzu thar le hriak thar ṭhen hra ṭhen khat pawl, puithiampawl hrangih thawhhlawmpawl an ret ṭheu nak pindan kaupi cu Tobiah hrangah a rak timlam. 6 Asinan cuih sung hmuahhmuah cu Jerusalem ah ka um lo, ziangahtile Babilon Siangpahrang Artazerzis a lal a kum 32-nak ah siangpahrang hnenah ka kir. Cun ni tawkfang a rei hnuah siangpahrang hnen ihsin siannak ka ngah. 7 Cule Jerusalem ah ka feh ih, Pathian inn tualrawn kulh sungah Tobiah hrang pindan pakhat tawlrelsak in Eliashib ih Tobiah hrangih thil ṭhalo a tuah mi ka hmusuak. 8 Cule cumi cun nasazetin ka thin a hengter. Curuangah Tobiah-ih inn sung thilripawl hmuahhmuah cu pindan ihsin ka hlăwnsuak ṭheh. 9 Cun anmah cu thilri retnak pindanpawl thianfai dingin thu ka pe hai, cule Pathian inn ih bungruapawl cu thlairawl thilhlănpawl le frankinsense thawn pindanpawl sungah ka retsal.\n10 Levi-mipawl hrangih an covopawl pek an si lo ruangah hnaṭuantu Levi-mipawl le hla saktupawl cu anmai ló cio ah an rak kir zo ti ka theisuak. 11 Cule uktupawl ka kawk hai ih, «Ziangruangah Pathian inn cu thlauthlak a si?» tiah ka ti. Cule ka kokhawm hai ih anmai hmun cio ah ka ret hai. 12 Cun Judah-mi hmuahhmuah in thlairawl, sabitzu thar le hriak thar ṭhen hra ṭhen khat pawl cu thilri retnak ah an run keng. 13 Cule thilri retnak inn hotu dingah puithiam Shelemiah, Dān zirhtu Zadok le Levi-mi ihsin Pedaiah ka ret, cule anmah sangtu ah Mattaniah fapa Zakkhur-ih fapa Hanan ka ret, ziangahtile anmah cu mirinum ih ruah mi an si ih, ṭuanvo cu an unaupawl thil zem ding a si. 14 Maw ka Pathian, himi thuhla ah i máng ringring awla, ka Pathian inn hrang le cumi rawngbawlhna hrang ka ṭuan zo mi ka thil ṭha tuah mipawl cu phiathlo hlah aw.\n15 Cuih san laiah Judah ram ah mi hrekkhat in Sabbath ni ih sabit sawrnak khur ih palsawr le fângtel phurin le lākpawl parih fângtel, sabitzu, sabit rah, theipi rah le phurrit tinkim thawn Sabbath ni ah Jerusalem ih an run phurh ka hmu. Cule tirawl an zuar ni thuhla ah ralrinnak ka pe hai. 16 Cutawk ih cêng Ṭaiar-mipapawl khal in nga le thil phunphun an rak keng ih, Sabbath ni ah Judah tefapawl hnen le Jerusalem ah an rak zuar.\n17 Cun Judah mizahumpawl cu ka kawk hai ih an hnenah, «Himi thil ṭhalo nan tuah hi ziang a si? Sabbath ni nan bawrhbangter a si! 18 Nan pupápawl khal khan hivek thotho hi an tuah a si lo maw, cule kan Pathian in hi vansiatnak hmuahhmuah hi kan parah le hi khua parah a run thlen tho a si lo maw? Sabbath ni bawrhbanternak in Israel parah thinhengnak nan bêt a si,» tiah ka ti.\n19 Cun hitin a si, Jerusalem kăwtkapawl ni a hliap tikah, Sabbath ni a thlen hlanah kăwtkapawl khar dingin thu ka pe. Cule Sabbath ni a liam hlanlo kăwtkapawl áwng lo dingin thu ka pe. Cun phur zianghman Sabbath ni ih phurlut lo dingin, ka siahhlawh hrekkhat kăwtkapawl ka kilter. 20 Cule sumtuahpawl le thil phun zakip zuartupawl cu Jerusalem lengah vei hnih vei khat an riak.\n21 Cun annih cu ralrinnak ka pe hai ih, an hnenah, «Ziangah so kulh kiangih nan riah? Hitivekin nan um leh asile, nan parah kut ka thlâk ding!» tiah ka ti. Cuih ni thăwk ihsin Sabbath ni ah an ra nawn lo. 22 Cule Sabbath ni thianghlimter dingah Levi-mipawl cu thianfaiaw ding le va feh ih kăwtkapawl kil dingin thu ka pe hai. Hih thuhla khalah Maw ka Pathian i máng ringring awla, na zahngainak nasatnak zulhin ka parah lainatnak nei aw!\n23 Cuih san laiah Ashdod, Ammon le Moab nunaupawl ṭhitu Jew-pawl khal ka hmu. 24 Cule an fātepawl lakih a hrek cun Ashdod ṭawng an hmang ih, Judah ṭawng an thiam lo, miphun dang ṭawng an hmang.\n25 Cun anmah cu ka kawk hai ih ka camsiat hai, mi hrekkhat cu ka vuak ih an sám in ka hnûk, cule Pathian hmin in sia ka sămter hai, «Nan fanupawl cu an fapapawl nupi dingah nan pe lo pei, cule an fanupawl cu nan fapapawl hrangah siseh, nanmah hrangah siseh nan la fawn lo pei. 26 Israel siangpahrang Solomon kha hi thilpawl hmangin sual a rak tuah a si lo maw? Cucingin miphun tampi lakah amah vek siangpahrang an um lo, amah cu a Pathian in a duhdawt ih, Israel-mi hmuahhmuah tlunah siangpahrang ah a tuah. Sikhalsehla miphun dang nunaupawl in amah hman cu sual an tuahter. 27 Miphun dang nunaupawl ṭhi in kan Pathian parih thil ṭhalo zet tiin le kan Pathian parih rinum lo cingin nan thuhla kan ngaithla ding maw?» tiah ka ti.\n28 Cule puithiam lubik Eliashib fapa, Joiada fapa pakhat cu Horon-mi Sanballat-ih mâkpa a si, curuangah amah cu ka hnen ihsin ka dawisuak.\n29 Maw ka Pathian, puithiam sinak le Levi-mipawl thukham le puithiam sinak thukham an bawrhbanter ruangah anmah cu máng ringring aw.\n30 Cutivekin anmah cu miphun dangpawlih thil tinkim lakah ka tifai hai. Puithiampawl le Levi-mipawl cu anmai hnaṭuannak cio ah ṭuanvo ka thiah hai. 31 Cule khiah mi cān ih zanthing thilhlăn rak keng dingin siseh, rah hmaisabik keng ding khalin siseh ṭuanvo ka thiah hai.\nMaw ka Pathian, ṭhatnak dingah i máng ringring aw!


Burma Ram Feh Dan Ding Part 105 - Chinland Today Media\nBurma Ram Feh Dan Ding Part 105\nZoeng Magazine Ka Rak Tuah (I)\nKa nauhak lai ih si hna ka rak tuan duh mi bik 2 cu ram le miphun hrang ih hna tuan le thuthangca suah hi a si.Falam ah 1966 hrawng ah khan Pu No Zam ih tha pek nak in U Mang Kham thawn thla tin suak magazine rak tuah kan tum nan kan hlawhtling lo.Cule 1968 ih phun 10 ka on tum, college ka feh hlan ah Falam Baptist Association ih Thang Cin magazine ah thla 2 sung editor ka rak tuan dah.Copy 900 lai kan rak suah thei.\n1972 ih college ka theh tum ah khan Rangoon ihsin Kawl tong in thla tin magazine tuah ka rak tum dah.Kawl tong ih i bom tu ding ah midang an tul ti ka thei.Cunah kha lai ih Asochin mi Burma air force ih Lt.Col. pa cun thiamnak in na tlin ding ti ka zum ih sum na neih tak ah acozah hnen ih dilnak lam cu keimah in mawh ka phur ding i ti.A si nan sum ka neih lo thawn kan rak tuah thei lo.\n1976 ih Mizoram ih ka vaih hnuah khan Mizoram ih thuthangca ih tuan hi ka rak tum dah lo.A sinan theih kaunak ( knowledge ) ah cun ka rinsan aw aw ih Calcutta lam ih magazine le paper tum pipi pawl ah staff nauta te pakhat vek tal in tuan thei seh la ka rak ti theu.\nHimi lai fang,1982 April thla hrawng ih kawpi ( cabbage ) ka cin lai,ka hlawhtling ko nan ka bang ruah ih ka rak tuan cia mi high school teacher cu rel hlah primary teacher tuan hman a hlawk sawn ka ti ih ka bei dong lai ah Champhai ih Mizo nupi nei ka rualpa pastor bang Tlei Thio cun Champhai ih Chawkhlei daily news ih editor a tuan thu i sim.Ka thinlung te cun ka rual ih Champhai ih a tuan thei cun kei in Aizawl ah ka tuan thei ding a si mai ka ti aw aw.Cucun himi 1982 kum tikcu tangmi pawl cu magazine tuah dan zir ding in ka zir aw aw.Chhawkhlei news ih Aizawl corespondent ah ka rak um ih Aizawl ih press mi pawl ih hna an tuan danpawl ka zir.Vawi khat cu Pu Thei Thio thawi Zodin cinema hall kawt ih kan feh lai ah tui ih Vanglaini editorrun tuan Pu K.Sapdang thawn kan tong aw ih,cunah cun ih bom ding in ka sawm.\nSum khal ka nei cuang lovi,cycloster khal midang dawr nei cia pawl ih ta hman kan tum.Aizawl Zion street ah kan her tir.A cover cu Zoding square ih Milan press ah kan print.A zem tu pawl tla a hlan ihsin ka rak hawl cia.Cuti cun 17th. March 1983 ih first issue suak ding in ka rual pa Dr.Sang Kung ih inn ah magazine pawl cu biding kan tuah.Copy 730 in kan thok.Tu ah Zoneg first copy hi a um lai ke maw ka thei lo.Kei ih tha te ka rek mi kum tam pi ta copy hlun pawl Delhi ka um nawn lo hnu ka nau Sui Thawn tei run kil mi pawl ca uk an rop thluh ruang ah ka nei nawn lo.\nMizoram ah weekly magazine ti hi a rak um lovi,vawi leh khat ah kan hlawh tling mai.Mizo pa pakhat in ” Khawchhak ho thil run tih zing ah a hlawlting ber pawl a ni awm e “a ti ti mi in in sim.Thal 3 thla 4 hnu ah kha lai ih a cozah officer pawl ih thla 1 ih Rs.7000 lai an hlawh lai ah kei cu a profit hmanah Rs.15000 lai ka ngah mai.\n1984 November thla tawp ih India Prime Minister Indira Gandhi an that tum ah khan kei in English newspaper a ra thleng mi pawl ih sin Indira thah thu pawl kha ka la ih Mizo tong in Zoeng suah ding ah ka ngan.Pu Sapa in Mizo tong tha zet in ka ngan cia cu a ngan leh.Copy khal 5300 kan tuah.Kan zuar ve ten a cem thluh mai.Kan Laimi lak ih record rak tuah ve tu kum 24 a si lai ih Burma MP rak ngah tu Pu Hrang Nawl in ” Tui tum cu international level nan thleng a si ” i ti.\nPu Sapa lawng silovin i run bomtu pawl ah tulai ih Mizoram Journalist Association ih secy. le treasurer run tuan tu Zonunsanga Khiangte, tulai ih Mizoram ih thuanthu ngan thiam pawl lak ih tel C.Lal Zawna ti pawl tla ih ka hnen ah hna an run tuan.Zoeng hi cycloster in,cui hnu ah press printing in,cui hnuah offset tla in ka run tuah.\nMagazine na na na ah cun ka tuah lai ah keimai ti zawng in Mizo magazine dang pawl khal in an run ti ve theu.A man copy 1 Rs.3 in kan tan ih,Rs.4 ah ti kung an ti ih,kei in ka duh hrih lo.Ka ti lo cun an ti ngam ce lo.Kei ih Rs.4 ka ti cun an run ti ve.Cu le bi-weekly ti ih zarh khat ih vawi 2 ka suah le an nih khal in an suah ve.\nCuti cing in news lam ah cun a tha thei tawk in kan tang.Local,India leh world news,music,sports leh beauty ti vek tla in kan then.


Ralkap Puai Ah Mipi Hlapi A Play Sual Ih An Kai – Meifar\nRalkap Puai Ah Mipi Hlapi A Play Sual Ih An Kai\nNovember 2, 2021 admin Lawrkhawm 0\nMyanmar ramsung buainak ah ralkap lamtang khal tam zet an rak um thotho, ralkap cozah ṭanpinak puai an tuah ih lamzawhnak khal an nei vivo.\nNovember 2, 2021 ah Ayeyarwady, Maubin ramsung ah ralkap ṭanpinak puai an tuah ih cutawk ah mi pakhat in mipi hlapi “Thisen hla” (အရေးကြီးပြီ ညီနောင်အပေါင်းတို) timi cu ringpin a play sual ruangah an vuak ciamco hnuah an kai.\nRalkap pawlin lamzin ih an hmuhhmuh motor cu an hmansak hluahhlo. Maubin khua, Myo Thit vengsung ih um Ko Nyi Nyi ih motor khal an hmangsak. Motor parah ralkap pawl an va kai ciamco ih hla play-aw tin an fial, anih khalin hla cu avun play ih mipi lamtang hla a play ruangah an thinheng tuk ih an vuak ciamco hnuah an kai.\nTualsung mi pakhat in “အရေးကြီးပြီ ညီနောင်အပေါင်းတို’ timi hla ara suak veten phitsal aw an ti. Ralkap pawlin an vuak ciamco ih hmun dang ah an hruai, khuitawk hmun ah an hruai ti khal kan thei hrih lo. A motor cu ralkap sakhan ah an ret” a ti.\nRalkap pawlin Maubin ramsung ah minung 5 hnak ih tam um an siang lo thu an rak phuang zo nan ralkap ṭanpinak puai ahcun minung zatel in an umkhawm vutvo.\nCDF-Mindat In Ralkap JCB Motor An Kap Siat\nA Nupi Hlun Pasal A Neih Zan Ah An Inn Ava Urkang


Mizoram Chin raltlan : Kan ram ah kir sal in Ralkap Do kan man zo - Falam Online Media\nMizoram Chin raltlan : Kan ram ah kir sal in Ralkap Do kan man zo\nApril 13, 2021 Ni Hnem Sung\t0 Comments\nCutiih kan dinhmun a sia tuk cu Mizoram ah raltlan dinhmun ih tlan lut Chinmi ṭhenkhat cun ramsung ah kir sal in SAC ralkap do dingah kir sal an man zo thu an rel.\nThe early arrivals of traumatised Myanmar citizens have been in Mizoram for more than a month. Their life subsisting thanks to the contributions of well-wishers and their hosts, writes @Chchavartehttps://t.co/ig7HsmbWdG\n— Firstpost (@firstpost) April 12, 2021\nRaltlan dinhmun in March 22 ah Ṭio tipi tan in Mizoram ih tlan luttu Salai Biaka cun “Mizoram ah raltlan dinhmun ih ka um hi keimah duh thlan a si lo. Ralkap in in hawl nasatuk ṭum ah ka sungte pawl in ka nunnak hrang tiang ruat sakin Mizoram lam ah tlanlut dingin in nor nasatuk ruangih thleng suak hi ka si” tiah zingzoinak neitu Chcha Varte hnen ah a sim.\n“Kan zung ihsin mi 10 hrawng CDM ah kan tel. Himi cangvaihnak ih hruaitu cu ka si lo nan thuneitu pawl cun na si rori tiah in puh ih palik le ralkap in hawl ter. Inn khal ah kan riak ngam lo. Zarh 2 sung hmun remrem nakah ralkap le palik hrial in kan vaak vaai vivo” tiah Biaka cun a sim.\nMizoram ih Chin raltlan lak khalah dinhmun bangawlo an um. Salai Biaka vek miṭhenkhat cu sungkhat unau tawlrel saktu le lamziin khihhmuh mibawmtu pawlkom an nei ih lamtluan ah siseh, Mizoram an va thleng tik khalah umnak ding sungkhat unau an nei. Miṭhenkhat an si le sungkhat unau ṭha nei lo, neelrawn ih ziin hlo pawl bangin fehnakding thei mumal lo, vavai zetin an um ih miṭhen cu Mizoram an thleng thei ṭawkṭawk. Ṭhenkhat an si le ramri kiltu India ralkap in Myanmar ah an tlun ter sal.\nMizoram ih Myanmar raltlan dinhmun zingzoinak neitu Firtpost ih hmuhsuah mivek a si le raltlan tamzet cu Mizoram lole ramleng hmun dang ih umlanta an tum lo tiah theih a si ih Salai Biaka khal cun “tuvek dinhmun a si cun tlun sal ka man zo” a ti.\nHminsin : Hmin lem hman a si.\n← Fate 3 nei zo Kala te nupa cu thumumal umloin Ralkap pawl in an kap that\nApril thla thok ih mihlo Chinpa cu thi cia in a ruak an sar →\nFalam peng doawknak ih Ralhraang pawl tuar nat nak san


The Journal Rewired • November 15, 2019 • https://thejournalrewired.com/16563/foreign-language/travel/\nSHS tlawngta pawl ram dang ah tlawng ih tumtah nakin an tlawng.\nSHS students treveled to Europe in March of 2019. They had the chance to visit historical sites like the Colosseum.\nThian Awi, Reporter\nPhun hleikhat kaimi Keely Sullivan a hmuh mi a mawi a ti tuk ruangah a mit a tthep thei lo. Spain ram ih a laibik mi khua Toledo ah a tlawng, in Europe ah tlawng hmin thawn nuamnak in khual an tlawng. A mawitak mi tlang le minung ttha pawl a ton ruangah Toledo a hngilh thei dahlo ding tiah a ti.\nRamdang ih tlawng hi SHS tlawngta pawl an tuah theimi a si. SHS saya/sayama pawl in kumtin deuh thaw an khuakhang mi a si.\nSullivan ih khual tlawnnak ah mi ttha le thil mawitak pawl a hmuhmi lawng a mang lo. Miphun dang le minung dang pawl a tonmi pawl tla a hngilh dah lo ding ziangahtile a thu ruah daan an kau ter.\n“Miphun dangdang le mi an nun daan ka hmu ih cule khua dang pahnih ih thuanthu ka zir thei,” Sullivan in a ti.\nPhunhra kaimi Isabella Smith tla tlawng thawn khual a tlawng ve ih, a lungkim pi. Smith le Sullivan an feh hmun a bang aw.\n“Ramdang ih minung pawl ziangtin saw an nun daan ti ka hmu,” Smith in a ti. “America le Europe ram pawl an dang awk daan ka theih thei ngah.”\nThil dang tlawngta pawl ih an ngah thei mi cu thil thar duhnak le hmuh le ton mi thar asi. Phun hleihni kaitu Dane Latinovich in Costa Rica veh lai ah thingkung le ramsa tivek a duhnak a hmusuak. Tlangpar ih an va laiah macaw in a hnenah a feh ih cumi a ton mi a hrangah a hnglih thei lo mi thil pakhat a si.\nRamdang tlawnnak ding caan ttha a um. Tlawng colh March 2021 ah Spanish saya Conner McNeely in Costa Rica ah tlawngta pawl a veihnih nak a tlawn pi ding.\nHimi a tlawn pi duhnak cu tlawngta pawl ih an thil hmuh daan kauhter nak dingah leh miphun dangdang pawl a hmuh duh ruangah a si.\n“Himi khualtlawn nak ih ka tumtahmi cu midang ih umdaan le nunphung dangdang an hmu thei nak ding ah asi,” McNeely in a ti. “Southport le Indiana leng ah thil dangdang hmuh ding a um ti ka hmuh duhnak asi.”\nKhual tlawng hi thil mankhung le peisa cem tam mi caangvaihnak asi. Asinain, tlawng thawn khual tlawn a si ah cun peisa mal deuh a cem ding.\n“Hmailam ih khual tlawng hnakin tu ih khualtlawng a man hla sawn,” McNeely in a ti. “Rualpi le saya/sayama pawl thawn na tlawng ding ih na nuam aw sawn ding.”\nPeisa a mal sawn ding naan, peisa nei tam lo mi pawl hrangah a tam thotho. $3000 tla a si thei. Asinan, peisa ngah daan le khual tlawng nak hrangah peisa mal deuh pek daan a um tiah McNeely in a ti.\nMarch 2021 ih tlawng ding asi naan, McNeely in tu ah tlawngta feh duh dingmi pawl a hawl zo. Tlawngta feh duh tu pawl kha Jones le McNeely biak ding an si.\nPhun hleihnih kaitu Tre Morris cu hivek feh dah zo tlawng ta asi ve. A khanpi pawl tla ramdang ih tlawng a duhsak.\n“Paris, Switzerland le Germany ah ka feh,” Morris in a ti. “A nuam tak ih mi dang tla feh hai sehla ka duhsak.”


Zianghman A si lo - Chinland Today Media\nDecember 11, 2008 9:20 am·0 comments\nSiar: Suahlannak 4:10:17\nKei cu ramsa vek ka si thlang, minung ka bang nawn lo. Milai thinlung ka nei nawn lo. – Thufim 30:2\nKumkhat sung Baibal: – Mikah 4 – 5 – Thufim 25:1-14\n1992 kum ah Washington ramtthen Seattle khuapi uktu sang si dingih hril awknak a cuh vetu pa in, “Zianghman lo taktak” ti’n a hmin a thlengh aw. Me (vote) petu pawl kha, kei cu zianghman lo taktak ka si, me in pek uh” tiah cibaibuk hngai a duh. A tumtahmi cu “Uktu sang um hlah seh” ti a si thu nehhnu ah a simfiang saal.\nHi mipa in mipi hiipnak ah hmin pakhat a hmang. Bible khal in midang hnenih kan sim awk tikah zianghman lo kan sizia thei aw dingin vei tampi in simzirh. A dikmi tangdornak cu a harhdammi lungput a si. Israel miphun hla ngan thiam pawl in, “Pathian tel locun mi-aa zianghman lo kan sizia theih awk ding” thupit daan an ngan (Saam 73:22; Thufim 30:2). Jesuh khal in, “Pathian tel loin zianghman a tuah thei lo” timi thu in zirh (John 5:30; 15:5).\nMoses thuanthu ah “Zianghman kan si lo” tiah Pathian in tirhfialmi ttuan ngam loin a hrial tumnak kan hmu (Suah. 4:1-17). Sihmanseh, mi pakhat ka si ve timi lungput cun Pathian ih tumtahmi a rak el ngah ttheu.\nKanmah le kanmah siseh, midang pawl siseh zianghman man nei lo ih kan ruat thei. Kan theih ding thupi cu Pathian in “Zianghman lo mi” a sersiam lo. Moses vekin Pathian hnenah kan pek awk ahcun Amah ih cahnak thawn tuahter in duhmi hmuahhmuah kan tuah thei ding a si.\nBawipa ka nunnak Na hrangah thianhlimter hram aw,\nKa thinlung cu a maksakmi Na duhnak in khatter aw;\nKa duhnak, ka thinlung le ka hngalnak ziangkim laak aw,\nAtu ah ka nunnak ka lo hlan, Ka sungah um hram aw.\nKhrih tel loin zianghman kan ti thei lo,\nAmah thaw cun tuahter in duhmi zate kan tuah thei.


Midwife Vek Zirhtu - Chinland Today Media\nMidwife Vek Zirhtu\nSeptember 25, 2009 6:44 am·0 comments\nKa duhdawtmi ka faale pawl, nunau in nauhrin nat a tuar vekin Khrih hmuihmel nan sungih a seem hlan lo ka tuar saal hrih ding a si hi! -Galati 4:19\nKhuahlan Greek mifim Socrates ih nu cu nausuah bawmtu sayama(midwife) a si. Curuangah Socrates cu a nu in nau hringtu pawl kha leilung tlun ah nunnak thar ra thleng dingin a bawm hngai daan zoh hliah phah in a tthanglian. Cuih a hmuhtonmi in a thuzirhnak a nehkhuh thluh. “Nausuak kan tuamhlawm daan a tlangpi thu cu a bangrep nain ka minaa pawl cu nunau an si lo, mipa an si. Ka tuamhlawm mi cu taksa ruangpi a si lo, thlarau nauhrin a si,” a ti.\nSocrates in a tlawngta pawl khi thuhla theihter vek men in a zirh hngai lo. Anmahte thuruat suak dingin thusuhnak har zetzet a sut hngai. Ruat suak dingin thusuhnak ih a zirh hngaimi hi a caancaan ahcun nauhrin nat tuar vek a si.\nPaul khal in zumtu pawl dungthluntu an sinak ding thu a sim hngai tikah, “Ka duhdawtmi ka faale pawl nunau in nau neih zik pumnat a tuar vekin Khrih hmuihmel nan sungih a seem hlan lo ka tuar saal ding a si hi!” (Gal.4:19) a ti. Paul cun zumtu pawl thlaraulam ah pitling an si ih Khrih an bang ding a duh (Efe. 4:13).\nKhrih bangmi nunnak cu nun sung tthanglian reromi nun a si ih thinsau a ttul. Sawmngiarnak le beidonnak a phunphun kan tong ding. Amah kan rinsan ahcun thlarau nun tthanlennak le nun tleutertu ziaza kan nei ding.\nPakhat le pakhat kan ttul awk zia thei dingin in bawm,\nKhristian nunnak lamzin kan feh lai ahhin;\nTta le far, u le nau vekih pawlkom awknak ah,\nNikhat hnu nikhat in tthanter vingvo hram aw.\nLungthlenghnak cu caan khatte ih mangbangza thilcangmi a si,\npitlinnak cun nun sung caan saupi a rei.